สรุปภาวะตลาดต่างประเทศวานนี้
สรุปภาวะตลาดต่างประเทศวานนี้ ประจำวันที่ 1 พ.ค.60
2 พ.ค. 2560

ดัชนีดาวโจนส์ตลาดหุ้นนิวยอร์กปิดขยับลง เมื่อคืนนี้ (1 พ.ค.) หลังจากสหรัฐเปิดเผยข้อมูลเศรษฐกิจที่ซบเซา ซึ่งรวมถึงการใช้จ่ายด้านการก่อสร้างที่หดตัวลงในเดือนมี.ค. อย่างไรก็ตาม บรรยากาศการซื้อขายในตลาดหุ้นนิวยอร์กได้รับแรงหนุนในระหว่างวัน จากข่าวที่ว่าบรรดาแกนนำในสภาคองเกรสสามารถบรรลุข้อตกลงที่จะทำให้รัฐบาลสหรัฐมีงบประมาณบริหารประเทศจนสิ้นสุดปีงบประมาณปัจจุบันในวันที่ 30 ก.ย. ขณะที่ดัชนี NASDAQ ทำสถิติปิดที่ระดับสูงสุดเป็นประวัติการณ์ โดยได้ปัจจัยบวกจากการพุ่งขึ้นของหุ้นกลุ่มเทคโนโลยี รวมถึงหุ้นแอปเปิล อิงค์ที่ทะยานขึ้นอย่างแข็งแกร่ง ก่อนที่ทางบริษัทจะเปิดเผยผลประกอบการรายไตรมาสในวันนี้ตามเวลาสหรัฐ
ดัชนีเฉลี่ยอุตสาหกรรมดาวโจนส์ปิดที่ 20,913.46 จุด ลดลง 27.05 จุด หรือ -0.13% ดัชนี S&amp;P500 ปิดที่ 2,388.33 จุด เพิ่มขึ้น 4.13 จุด หรือ +0.17% และดัชนี NASDAQ ปิดที่ 6,091.60 จุด เพิ่มขึ้น 44.00 จุด หรือ +0.73%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (1 พ.ค.) เนื่องจากนักลงทุนวิตกกังวลเกี่ยวกับการที่สหรัฐเพิ่มปริมาณการผลิตและการขุดเจาะน้ำมัน ซึ่งได้ส่งผลบดบังปัจจัยบวกจากการที่กลุ่มประเทศผู้ส่งออกน้ำมัน (โอเปก) กำลังเดินหน้าปรับลดกำลังการผลิตเพื่อแก้ปัญหาภาวะน้ำมันล้นตลาด
สัญญาน้ำมันดิบ WTI ส่งมอบเดือนมิ.ย. ลดลง 49 เซนต์ หรือ 1% ปิดที่ 48.84 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. ลดลง 53 เซนต์ หรือ 1% ปิดที่ 51.52 ดอลลาร์/บาร์เรล
 
สกุลเงินดอลลาร์สหรัฐอ่อนค่าลง เมื่อเทียบกับยูโร ในการซื้อขายที่ตลาดนิวยอร์กเมื่อคืนนี้ (1 พ.ค.) หลังสหรัฐเปิดเผยข้อมูลเศรษฐกิจที่ซบเซาหลายรายการ ซึ่งรวมถึงดัชนีราคาการใช้จ่ายเพื่อการบริโภคส่วนบุคคล (PCE) ในเดือนมี.ค.ที่ต่ำกว่าคาดการณ์ของตลาด
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0906 ดอลลาร์ จากระดับ 1.0895 ดอลลาร์ ในขณะที่ปอนด์อ่อนค่าลงแตะ 1.2908 ดอลลาร์ จากระดับ 1.2958 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7534 ดอลลาร์ จากระดับ 0.7486 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 111.83 เยน จากระดับ 111.42 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9954 ฟรังก์สวิส จากระดับ 0.9940 ฟรังก์สวิส
 
สัญญาทองคำตลาดนิวยอร์กปิดร่วงลง คืนนี้ (1 พ.ค.) หลังจากธนาคารกลางสหรัฐ (เฟด) สาขาแอตแลนตา เปิดเผยรายงานคาดการณ์ว่า ผลิตภัณฑ์มวลรวมภายในประเทศ (จีดีพี) ของสหรัฐจะขยายตัวอย่างแข็งแกร่ง โดยรายงานดังกล่าวส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 12.8 ดอลลาร์ หรือ 1.01% ปิดที่ระดับ 1,255.50 ดอลลาร์/ออนซ์
สัญญาโลหะเงินส่งมอบเดือนก.ค.ลดลง 42 เซนต์ หรือ 2.4% ปิดที่ 16.842 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 16.5 ดอลลาร์ หรือ 1.7% ปิดที่ 932.20 ดอลลาร์/ออนซ์
สัญญาพัลลาเดียมส่งมอบเดือนมิ.ย.ร่วงลง 11.90 ดอลลาร์ หรือ 1.5% ปิดที่ 814.45 ดอลลาร์/ออนซ์
 
ตลาดหุ้นลอนดอน ปิดทำการวันจันทร์ที่ 1 พ.ค. เนื่องในวันหยุดธนาคารของอังกฤษ
ตลาดหุ้นยุโรป ปิดทำการวันจันทร์ที่ 1 พ.ค. เนื่องในวันแรงงาน
*ตลาดหุ้นโซนยุโรปและเอเชีย ยกเว้นออสเตรเลียและญี่ปุ่น ปิดทำการวันที่ 1 พ.ค.เนื่องในวันแรงงาน